Dr.h.c. prof. PhDr. Peter Kónya, PhD.

**rektor** PU v Prešove

Ul. 17. novembra č. 1

080 01 Prešov

|  |  |  |  |
| --- | --- | --- | --- |
| **Váš list číslo/zo dňa** | **Naše číslo** | **Vybavuje/linka** | **Prešov** |
|  |  |  | 13. 11. 2023 |

**Vec**

**Návrh na udelenie Zlatej medaily Prešovskej univerzity v Prešove – doc. PhDr. Michal Varchola, CSc.**

Menovaný doc. PhDr. Michal Varchola, CSc. (narodený 16. 8. 1934) je absolventom Filologickej fakulty Vysokej školy pedagogickej v Prešove, na ktorej študoval v rokoch 1954 – 1958. Takmer celé jeho profesijné pôsobenie je spojené s Filozofickou fakultou Prešovskej univerzity   
v Prešove, ktoré trvalo od roku 1962 do roku 1999. Na katedre ruského jazyka a literatúry, ktorej venoval najviac tvorivých síl ako v rámci svojho odborného rastu, tak aj v pedagogickej činnosti, sa venoval najmä výučbe synchrónnych jazykovedných disciplín (základy jazykovedy, základy slavistiky), zabezpečoval výučbu praktických a lektorských cvičení, pripravoval študentov v rámci ŠVOČ, viedol diplomové semináre a diplomové práce.

Vo vedeckom výskume sa venoval súčasnej spisovnej ruštine (morfológia, lexikológia   
a sémantika) v konfrontácii so slovenčinou a v oblasti všeobecnej jazykovedy, sociolingvistiky, lingvodidaktiky, najmä jazykovej typológii, neskôr staroslovienčine a cirkevnej slovančine. Spolu   
s prof. PhDr. Michalom Miklušom, CSc., tvorili dlhé roky tandem v jazykovednej sekcii katedry rusistiky.   
Z množstva publikovaných vedeckých prác spomenieme hlavne Základy jazykovedy. 1. Náčrt dejín rusistiky pre poslucháčov FF A PdF UPJŠ (1986), Základy jazykovedy. 2. Náčrt metodológie (1984) a vysokoškolskú učebnicu Základy jazykovedy pre rusistov (1992). Spolu s prof. M. Miklušom sa ako riešiteľ podieľal na realizácii grantových projektov od roku 1991 a predtým sa zapájal do riešenia vedeckovýskumných úloh základného výskumu v spolupráci rusistami z Univerzity Komenského   
a Jazykovedného ústavu Ľ. Štúra SAV v Bratislave. V roku 1968 pôsobil ako lektor slavistiky   
v Anglicku – University of Bradford. Dve funkčné obdobia figuroval vo funkcii vedúceho katedry rusistiky. V rokoch 2003 – 2004 zastával post prorektora Prešovskej univerzity v Prešove.

Doc. PhDr. Michal Varchola, CSc. je členom medzinárodnej rusistickej vedeckej organizácie MAPRJAL, v rámci jej členstva sa aktívne zúčastnil na piatich medzinárodných kongresoch.   
S výsledkami svojej vedeckej práce vystúpil aj na medzinárodných zjazdoch slavistov. Je autorom početných vedeckých štúdií z problematiky všeobecnej jazykovedy, ruskej morfológie a lexikálnej sémantiky, ktoré uverejňoval v rusistických a slavistických časopisoch a zborníkoch doma   
i v zahraničí. Rovnako aktívne sa podieľal na tvorbe recenzií a odborných článkov, v ktorých sprístupňoval slovenským čitateľom domácu i zahraničnú rusistickú vedeckú tvorbu. Jeho podrobnú bibliografiu je možné nájsť v publikácii Slovenskí jazykovedci od L. Dvonča. Meno tohto uznávaného rusistu vrátane biografických a odborných údajov môžeme nájsť aj v medzinárodnej encyklopédii Who’s Who in Russian Linguistics (red. Y. Karaulov – A. Mustajoki. Helsinki 1994).

Doc. PhDr. Michal Varchola, CSc.zasvätil takmer štyri dekády svojej tvorivej práce   
na Filozofickej fakulte Prešovskej univerzite ako pedagóg, neúnavný organizátor vedeckej činnosti  
a aktivít pedagógov i študentov. Kontinuálne presadzoval svoju víziu odbornej vyspelosti, naďalej žije s neotrasiteľným presvedčením, že poslaním filológie a rusistiky vo všeobecnosti je rozširovať odborné, kultúrne a celospoločenské horizonty študentov, nadobúdané uvedomovaním si širokej palety ľudských intelektuálnych a kultúrnych skúseností. Vo svojej aktívnej všestrannej práci si stále uvedomoval, že pokrok v tejto oblasti je možné docieliť jedine neúnavným budovaním   
a zušľachťovaním celostného akademického prostredia.

V tejto súvislosti si dovolíme konštatovať, že doc. PhDr. Michal Varchola, CSc. si zaslúži navrhované ocenenie za úspešnú vedeckú a výchovno-vzdelávaciu prácu, ktorou prispieval k zvýšeniu vedeckého a vzdelávacieho kreditu odboru filológia Filozofickej fakulty Prešovskej univerzity v Prešove   
v národnom a medzinárodnom kontexte.

|  |
| --- |
| prof. PhDr. Beáta Balogová, PhD., MBA |
| Dekanka Filozofickej fakulty FF PU |